ΑΠΟΦΑΣΗ ΤΟΥ ΣΥΜΒΟΥΛΙΟΥ

της 24ης Ιανουαρίου 2000

για τη σύσταση της Επιτροπής Απασχόλησης

(2000/98/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130,

τη γνώμη του Ευρωπαϊκού Κοινοβουλίου(1),

Εκτιμώντας τα ακόλουθα:

(1) το άρθρο 3 της συνθήκης ορίζει ότι η δράση της Κοινότητας περιλαμβάνει την προαγωγή του συντονισμού των πολιτικών απασχόλησης των κρατών μελών με στόχο να αυξηθεί η αποτελεσματικότητά τους με την ανάπτυξη συντονισμένης στρατηγικής για την απασχόληση·

(2) ο τίτλος VIII του μέρους ΙΙΙ της συνθήκης θεσπίζει τις διαδικασίες σύμφωνα με τις οποίες τα κράτη μέλη και η Κοινότητα δεσμεύονται να αναπτύξουν συντονισμένη στρατηγική για την απασχόληση και ιδίως να προάγουν τη δημιουργία εξειδικευμένου, εκπαιδευμένου και ευπροσάρμοστου εργατικού δυναμικού, καθώς και αγοράς εργασίας ανταποκρινόμενης στις εξελίξεις της οικονομίας. Ο τίτλος αυτός προβλέπει τη σύσταση συμβουλευτικής επιτροπής απασχόλησης (εφεξής: "η επιτροπή")·

(3) κατά την εκπλήρωση των καθηκόντων της, στα οποία περιλαμβάνεται η παροχή συμβουλευτικής γνώμης και η συμβολή στις εργασίες του Συμβουλίου και της Επιτροπής, η επιτροπή θα πρέπει να συμβάλει προκειμένου να εξασφαλισθεί ότι η Ευρωπαϊκή στρατηγική για την απασχόληση, ο συντονισμός της μακροοικονομικής πολιτικής και η διαδικασία οικονομικής μεταρρύθμισης διαμορφώνονται και εφαρμόζονται με συνεπή τρόπο και αλληλοϋποστηρίζονται·

(4) είναι ευκταίο η επιτροπή και οι κοινοτικοί οργανισμοί που ασχολούνται με τον συντονισμό των οικονομικών πολιτικών, και κυρίως η Οικονομική και Δημοσιονομική Επιτροπή και η Επιτροπή Οικονομικής Πολιτικής, να συνεργάζονται στενά·

(5) η επιτροπή θα πρέπει να συνεργασθεί στενά με τους κοινωνικούς εταίρους, ιδιαίτερα δε με εκείνους οι οποίοι εκπροσωπούνται στη μόνιμη επιτροπή απασχόλησης την οποία προβλέπει η απόφαση 1999/207/ΕΚ του Συμβουλίου, της 9ης Μαρτίου 1999, σχετικά με την μεταρρύθμιση της μόνιμης επιτροπής απασχόλησης, και την κατάργηση της απόφασης 70/532/ΕΟΚ(2)·

(6) η επιτροπή απασχόλησης πρόκειται να αντικαταστήσει την επιτροπή απασχόλησης και αγοράς εργασίας που δημιουργήθηκε με την απόφαση 97/16/ΕΚ του Συμβουλίου(3) και η απόφαση 97/16/ΕΚ πρέπει επομένως να καταργηθεί,

ΑΠΟΦΑΣΙΖΕΙ ΤΑ ΕΞΗΣ:

Άρθρο 1

Όργανα και αρμοδιότητες

1. Συγκροτείται από το Συμβούλιο συμβουλευτική επιτροπή απασχόλησης (η οποία στο εξής καλείται "επιτροπή") για να προωθήσει το συντονισμό, μεταξύ των κρατών μελών, των πολιτικών απασχόλησης και αγοράς εργασίας σε πλήρη συμφωνία με τις διατάξεις της συνθήκης και λαμβάνοντας δεόντως υπόψη τις εξουσίες των κοινοτικών θεσμικών και άλλων οργάνων.

2. Τα καθήκοντα της επιτροπής είναι:

- η παρακολούθηση της απασχόλησης και των πολιτικών για την απασχόληση στα κράτη μέλη και στην Κοινότητα,

- με την επιφύλαξη του άρθρου 207 της συνθήκης, η διατύπωση γνωμών προς το Συμβούλιο ή την Επιτροπή, κατόπιν σχετικής αιτήσεώς τους ή εξ ιδίας πρωτοβουλίας, και η συμβολή στην προετοιμασία των εργασιών του Συμβουλίου, κατά το άρθρο 128 της συνθήκης,

Προς το σκοπό αυτό, η επιτροπή θα πρέπει ιδίως:

- να προωθεί την επιδιωκόμενη επίτευξη απασχόλησης υψηλού επιπέδου κατά τη διαμόρφωση και την εφαρμογή των κοινοτικών πολιτικών και δραστηριοτήτων,

- να συμβάλλει στη διαδικασία για τη θέσπιση των γενικών προσανατολισμών των οικονομικών πολιτικών προκειμένου να είναι συνεπείς με τις κατευθυντήριες γραμμές για την απασχόληση, και να συμβάλλει στη συνέργεια μεταξύ της ευρωπαϊκής πολιτικής απασχόλησης, του συντονισμού των μακροοικονομικών πολιτικών και της διαδικασίας οικονομικής μεταρρύθμισης, κατά τρόπο αμοιβαίως υποστηριζόμενο,

- να συμμετέχει στο μακροοικονομικό διάλογο σε κοινοτικό επίπεδο,

- να προωθεί την ανταλλαγή πληροφοριών και εμπειριών μεταξύ κρατών μελών και Επιτροπής.

Άρθρο 2

Σύνθεση

1. Κάθε κράτος μέλος καθώς και η Επιτροπή διορίζουν δύο μέλη της επιτροπής. Μπορούν επίσης να διορίσουν δύο αναπληρωματικά μέλη.

2. Τα μέλη της επιτροπής και οι αναπληρωτές επιλέγονται μεταξύ ανώτερων υπαλλήλων ή εμπειρογνωμόνων που έχουν ιδιαίτερες γνώσεις στον τομέα της απασχόλησης και της αγοράς εργασίας στα κράτη μέλη.

3. Η Επιτροπή μπορεί να απευθύνεται σε εξωτερικούς εμπειρογνώμονες ανάλογα με τις ανάγκες των εργασιών της.

Άρθρο 3

Λειτουργία

1. Η επιτροπή εκλέγει τον πρόεδρό της μεταξύ των μελών που ορίζονται από τα κράτη μέλη για μια μη ανανεώσιμη θητεία δύο ετών.

2. Ο Πρόεδρος επικουρείται από τέσσερις αντιπροέδρους, εκ των οποίων οι δύο εκλέγονται από την επιτροπή μεταξύ των μελών της για θητεία δύο ετών, ο τρίτος είναι αντιπρόσωπος του κράτους μέλους που ασκεί την Προεδρία του Συμβουλίου και ο τέταρτος είναι αντιπρόσωπος του κράτους μέλους που θα ασκήσει την προσεχή Προεδρία.

3. Η Επιτροπή παρέχει τα αναγκαία μέσα στην επιτροπή όσον αφορά την ανάλυση και την οργάνωση. Διορίζει ένα μέλος του προσωπικού της ως Γραμματέα ο οποίος ενεργεί σύμφωνα με τις εντολές της επιτροπής όταν την επικουρεί στην εκτέλεση των καθηκόντων της. Η Επιτροπή συνεργάζεται με τη Γενική Γραμματεία του Συμβουλίου όσον αφορά την οργάνωση των συνεδριάσεων.

4. Η επιτροπή καταρτίζει τον εσωτερικό κανονισμό της.

5. Οι συνεδριάσεις της επιτροπής συγκαλούνται από τον/την Πρόεδρό της με δική του/της πρωτοβουλία ή ύστερα από αίτημα που υποβάλλεται από πλειοψηφία των μελών της επιτροπής.

Άρθρο 4

Ομάδες εργασίας

Η επιτροπή μπορεί να αναθέτει τη μελέτη ειδικών θεμάτων στα αναπληρωματικά της μέλη ή μπορεί να συστήνει ομάδες εργασίας προς το σκοπό αυτό. Στις περιπτώσεις αυτές, η προεδρία ασκείται από ένα μέλος ή ένα αναπληρωματικό μέλος της επιτροπής ή από υπάλληλο της Επιτροπής, ο οποίος έχει διορισθεί από την επιτροπή. Οι ομάδες εργασίας μπορούν να ζητούν τη συνδρομή εμπειρογνωμόνων.

Άρθρο 5

Σχέσεις με άλλα όργανα

1. Για την εκπλήρωση της εντολής της, η επιτροπή διαβουλεύεται με την εργοδοσία και τους εργαζομένους. Στο πλαίσιο αυτό, καθιερώνει επαφές με τους κοινωνικούς εταίρους οι οποίοι εκπροσωπούνται στη μόνιμη επιτροπή απασχόλησης.

2. Αν χρειασθεί, η Επιτροπή συνεργάζεται με άλλα αρμόδια όργανα και επιτροπές που ασχολούνται με θέματα οικονομικής πολιτικής.

Άρθρο 6

Κατάργηση

Η επιτροπή απασχόλησης και αγοράς εργασίας η οποία συστάθηκε με την απόφαση 97/16/ΕΚ παύει να υφίσταται κατά την ημερομηνία της πρώτης συνεδρίασης της επιτροπής η οποία συστήνεται με την παρούσα απόφαση. Η πρώτη συνεδρίαση της επιτροπής θα πραγματοποιηθεί το αργότερο τέσσερις μήνες μετά την ημερομηνία εκδόσεως της παρούσας απόφασης.

Η απόφαση 97/16/ΕΚ καταργείται κατά την ημερομηνία κατά την οποία παύει να υφίσταται η επιτροπή απασχόλησης και αγοράς εργασίας.

Άρθρο 7

Δημοσίευση

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 24 Ιανουαρίου 2000.

Για το Συμβούλιο

Ο Πρόεδρος

L. CAPOULAS SANTOS

(1) Γνώμη εκδοθείσα στις 4 Νοεμβρίου 1999 (δεν δημοσιεύθηκε ακόμη στην Επίσημη Εφημερίδα).

(2) ΕΕ L 72 της 18.3.1999, σ. 33.

(3) ΕΕ L 6 της 10.1.1997, σ. 32.